  vk.com (Мисс Содружество - 2021, Уфа) Анжелика Тихонова корреспондент Уфаын йӧскалык чеберлыкъя но устолыкъя «Мисс Содружество – 2021» элькун конкурслы йылпумъянъёс лэсьтӥзы. Татышлы ёросын вордӥськем удмурт нылаш Мариалина Нуриахметова «Мисс Артистизм» ним басьтӥз. Озьы ик сое нылпиослы но быдэ вуымтэослы «Тамыр» телеканаллэн нимысьтыз кузьыменыз пусйизы.Со сярысь вожвылъяськонлэн «ВКонтакте» мерлыко вотэсысь бамаз ивортӥзы. «Мисс Содружество – 2021» нимез кыргыз калыкысь Нурайым Бактыбекова басьтӥз. «Ӵектосмылы ньыль ар ини. Кыкетӥ арзэ ми сое телевизионной форматэн ортчытӥм. «Тамыр» телеканалэн ӵош элькунамы улӥсь сизьым калыкъёс сярысь репортажъёс дасям. <...> Котькудзы ас калыксылэсь лулчеберетсэ туж умой возьматӥзы» Земфира Рашитова, ӵектослэн кивалтӥсез Вожвылъяськонэ удмурт но кыргыз выжыысь сяна, башкир, шор, армян, бигер, казах калыкъёсысь нылашъёс пыриськизы. Соос «Мисс Медиа», «Мисс Дружба», «Мисс Энергия», «Мисс Гармония», «Мисс Этно» нимъёсты басьтӥзы. Конкурсанткаосты лулчеберет удысын ужасьёс, диаспораосын кивалтӥсьёс, калыктодосчиос, историкъёс дунъязы. Тодэ вайытом, 2021-тӥ арын Башкириын Мариалина Нуриахметова «Чеберина» элькун вожвылъяськонын вормиз вал.  Тегъёс: Лулчеберет вожвылъяськон чеберлык Башкирия удмуртъёс  